Muuan vierailu
Käy pappi luokse vangin paatuneen
 ja ottain kasvoillensa hurskaan muodon
 hän lausuu: »Jospa Herran rakkauteen
 myös punaisetkin ohjais joukkojaan,
 se estäis sodan kauhut, verenvuodon.»
 Mut silloin kysyy toinen vuorostaan:
»Kun papit rauhan sanaa julistaa,
 he miksi kantaa voivat pyssyn julman?» –
»Kas, vaarassahan oli isänmaa.»
 Näin pappi. – Vastaan vanki virkkavi:
»Ei selvitykseksi tuo riitä pulman.
 Omia torppareitaan ahdisti
 se pappi, jonka ase käissä näin,
 ja tuskin siitä isänmaa sai avun.»
 Nyt paimen kelloon silmää: »Ystäväin,
 ei riitä aikani, vaan tulenen
 mä toiste.» Rykii, nielee viime tavun,
 ja kääntyy ovelle hän lähtien.